ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ዶክተር ደብረፅዮን፡ 'እቲ ዝውሰድ ዘሎ ስጉምቲ ኣብ ልዕሊ ህዝቢ ትግራይ ዘነፃፀረ'ዩ' ክብሉ ገሊፆምዎ 19 ሕዳር 2018 ምንጪ ስእሊ, TMMA/FACEBOOK ምኽትል ርእሰ ምምሕዳር ክልል ትግራይ ሎሚ ድሕሪ ቀትሪ ንጋዜጠኛታት ኣብ ዝሃብዎ መግለፂ፡ ኣብ ልዕሊ ህዝቢ ትግራይ ዘነፃፀረ በደላት ይፍፀም ከምዘሎ ብምግላፅ፡ ነቲ ተግባር ምፅዋር ከምዘይከኣል ተዛሪቦም። "ክስታት ኣብ ጭብጥን መረዳእታን ክምስረት ኣለዎ፡ ወሰኽ ክህልዎ የብሉን" ዝበሉ ዶክተር ደብረፅዮን፡ ኣብ ስራሕ ዝፍጠር ጌጋታትን፡ ኮነ ኢልካ ዝፍፀም ገበናትን ምፍላይ ከም ዝግባእ ሓቢሮም። ምስ ምእሳር ሜጀር ጀነራል ክንፈ ዳነኘውን ካልኦትን፡ ሰበስልጣን መንግስቲ ዝነበሩ ተጋሩ ካብ ሕጊ ብምህዳም "ኣብ መቐለ" ዓስኪሮም ኣለዉ ዝብል ክሲ ክቐርብ ጸኒሑ'ሎ። ዝተፈላለዩ ማዕከናት ዜና ኢትዮጵያ'ውን፡ መራሕቲ ህወሓት ሃብቲ ሃገር "ክዘምቱ" ዝጸንሑ ምዃኖም ዘስምዕ ጸብጻባት ከቃልሓ ይስምዓ። እዚ ድማ ንተጋሩ ብኣልማማ ዘጸልም ብ"ትምክሕተኛታት" ዝድፋኣሉ ዘሎ ምዃኑ ሰበስልጣን ክልል ትግራይን ህወሓትን ከይተረፉ ክነጽግዎ ዝጸንሑ ጠቐነታት'ዩ። "ከይተጋገኻ ኣይሰራሕን'ዩ፡ ብፍላጥ ግፍዒ እንተፈፂምካን ንመንግስቲ እንተበዲልካን ግን የሕትት'ዩ። ስለዚ ነቲ ኣብ ስራሕ እተፈጸመ ጌጋ ብምምሕዳራዊ ስጉምቲ፡ እቲ ኮነ ኢልካ ዝፍፀም በደል ግን ብሕጊ ክዳነ ይግባእ" ኢሎም። ኣሸበርቲ ተባሂሎም ዝተፈረዶም ሰባት ብምሕረትን ይቕረታን ከም ዝተፈትሑ ብምዝኽኻር፡ ኣብቲ ሕዚ ዝፍፀም ዘሎ ጥርጡራት ኣብ ትሕቲ ቀይዲ ናይ ምውዓል መስርሕ ዘለዎም ስክፍታ ገሊፆም። "በቲ ሓደ ብምሕረት እሱራት ፈቲሕና በዚ ድማ ጥፍኣተኛታት ኢልና ሰባት ንኣስር ኣለና። ኩሉ ነገር ግልፂ ይኹን ወይ ምሕረት ካብ መዓዝ ክሳብ መዓዝ ከምእተሰርሕ ብግዜ ይነፀር። ነንበይኑ ዝሰርሕ ምሕረት የለን 'ሌላን ጉሌላን' ክፍፀም የብሉን" ክብሉ ኣረዲኦም። "ቤት ፍርዲ ዘይፈረዶ ጥርጡር፡ ናጻ'ዩ" መጥቃዕቲ ቦንባ 16 ሰነ፡ ብሓላፊ ድሕንነት ዝተመርሐ እዩ ተባሂሉ ሜጀር ጀኔራል ክንፈ ዳኘው ናብ ቤት ፍርዲ ቀሪቦም ኣብዘን ዝሓለፋ ክልተ ዓመታት፡ ብፍላይ ድማ ቀዳማይ ሚኒስተር ኣብይ ኣሕመድ ኣብ ስልጣን ካብ ዝመጽእ ንነጀው፡ ብኣሽሓት ዝቖጸሩ ብ"ግብረ-ራዕዲ" ተኸሲሶም ገበነኛታት ኮይኖም ተረኺቦም ዝተባህሉ እሱራት "ብምሕረት" ክልቀቑ ጸኒሖም'ዮም። 'ካብዚ ግዜ ክሳብ እዚ ግዜ' ብዝብል ተፈልዩ እንተተቐሚጡን፡ ኣብ ዝሓለፈ ንዝተፈፀመ ጌጋታት ብምሕረት ተፈቲሖም እንተኾይኖምን፡ ነቶም ናይ ሕዚ ዝእሰሩ ዘለዉ'ውን በቲ መስርሕ ምድናይ ኣገዳሲ ከም ዝኾነ ገሊፆም። "ካብኡ ተረፈ ግን እቶም ብይቕረታን ምሕረትን ዝተፈትሑ'ውን ተሚሶም ክእሰሩ ኣለዎም" ዝበሉ እቶም ምኽትል ርእሰ ምምሕዳር፡ ኩሉ ነገር ብምስትውዓል ክፍፀም ከም ዘለዎ ኣብ ባይቶ ኢህወዴግ ተዘትይሉ ከም ዝነበረ ኣዘኻኺሮም። ትግራይ ንልዕልነት ሕጊ እናሰርሐት መንግስቲ ፌደራል ግን ነዚ ጥሒሱ ይኸይድ ከም ዘሎ ብምሕባር፡ "ተቐባልነት የብሉን" ኢሎም። ኣብ ካልእ ክልላት ዝነብሩ ተጋሩ ዝበጽሖም መጥቃዕትታትን ዝሰዓበ ሞት፡ መቑሰልትን ምዕናው ንብረትን ኣብ ትግራይ ሰፊሕ ቁጠዐን መረረን ኣኸቲሉ'ዩ። ኣብ መንጎ ክልልላት ኣምሓራን ትግራይን ንነዊሕ ዝቐጸለ ናይ ወሰን ክርክር ኣብ ዝተፈላለዩ እዋናት ግጭት ኣስዒቡ ምንባሩ ይዝከር። ሕጊ ንኹሉ!
